SK Úradný vestník Európskej únie C 185/18

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 185/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ARMAGH BRAMLEY APPLES“

ES č.: UK-PGI-005-0792-16.10.2009

CHZO ( X ) CHOP ( )

1. Názov:

„Armagh Bramley Apples“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1:

Jablko odrody Armagh Bramley je veľké zelené, čerstvé, kulinárske jablko. Je červenkasté a jeho dužina je biela so zeleným odtieňom. Jablká sú veľké s priemerom 60 až 120 mm. Sú zaguľatené, ale majú menej rovnomerný tvar ako iné jablká odrody Bramley, po obvode sú menej zakrivené, majú rebrovanú špičku a veľké, čiastočne otvorené oko.

Majú sýtozelenú farbu s jemným začervenaním, kališné lístky majú hnedé a páperové, stopku krátku a hrubú.

Vnútri majú dužinu bielej farby s jemným odtieňom zelenej, s pevnou a šťavnatou štruktúrou.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Jablká sa musia dopestovať v označenej oblasti.

Jablká odrody Armagh Bramley sa pestujú na veľmi plodnej pôde uvedeného regiónu, zloženej z prachovitej alebo ílovitej hliny. Vo všetkých sadoch sa hranica poľa udržiava ako hustý živý plot a vetrolam zo zmiešaných druhov drevín, ktorý poskytuje ochranu pred chladným severným a severovýchodným vetrom, ktorý fúka v určitých obdobiach počas jari.

Bez ohľadu na vek alebo veľkosť stromov sa každé letné a zimné prerezávanie vykonáva ručne. Ošetrovanie týchto stromov pre konzistentný výnos plodín a kvalitu si vyžaduje zručnosti získané dlhoročnými skúsenosťami v tvarovaní rámu a klenby pri zimnom a letnom prerezávaní.

Pestovatelia z regiónu Armagh sa pýšia dodržiavaním dobrých poľnohospodárskych postupov pri produkcii jabĺk odrody Armagh Bramley. Bežne sa počas obdobia kvitnutia využíva opeľovanie včelami a každé použitie postreku sa vykonáva s náležitou starostlivosťou voči dobrým životným podmienkam tohto a iného užitočného hmyzu, ako aj so starostlivým ohľadom na širšie životné prostredie.

V sadoch odrody Armagh Bramley sa vo veľkej miere využíva hnojenie na list. V programe pravidelných postrekov sa využívajú „priame“ (jednoduché) živiny aj zmesi hnojív derivovaných z morských rias.

Jablká sa zbierajú ručne, od začiatku septembra do konca októbra. Čas zberu závisí od sezóny, trhu, zrelosti ovocia, veku stromu a druhu odnože. Pestovatelia sa často dohodnú na začiatku zberu na základe veľkosti jabĺk a rýchlosti rastu, na konci leta alebo na začiatku jesene. Jablká sa väčšinou zbierajú, keď dosiahnu minimálny priemerný priemer 75 mm, ale skôr ako prekročia hranicu zrelosti, keď sa viac ako 20 % uložených sacharidov premení zo škrobu na cukor.

Tak, ako sa sady prerezávajú ručne, aj všetky plody sa zberajú a triedia ručne. Zberači sú školení v zaobchádzaní s plodom tak, aby predišli porušeniu povrchu a dužiny, čo je obzvlášť kritické pre túto odrodu, keďže významná časť úrody sa uskladňuje v ochrannej atmosfére a na trh sa potom dodáva v priebehu celého roka.

3.6. Osobitné pravidlá pri krájaní, strúhaní, balení atď.:

Neuplatňuje sa.

3.7. Osobitné pravidlá pri označovaní:

Neuplatňuje sa.

4. Stručné vymedzenie zemepisnej oblasti:

Jablká odrody Armagh Bramley sa pestujú v týchto tradičných obciach pestovania jabĺk v arcidiecéze Armagh, ktorú tvoria grófstva Armagh a Tyrone a časť grófstva Londonderry:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose & Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc, Whitecross.

5. Spojenie so zemepisnou oblasťou:

5.1. Špecifickosť zemepisnej oblasti:

Vymedzená oblasť podlieha klimatickým vplyvom, ku ktorým patria ročné zrážky až 80 palcov pod vplyvom atlantického podnebia a priemerná teplota 3 °C (v zime) až 18 °C (v lete) pod vplyvom Golfského prúdu. Uvedené skutočnosti spolu s kvalitou pôdy vo vymedzenej oblasti, ktorá je bohatá na živiny, plodná a obsahuje obzvlášť veľké množstvo vápnika, prispievajú k špecifickosti tejto oblasti.

Keďže ide o severne položenú lokalitu, je v nej menej slnečného svetla ako v iných oblastiach pestovania odrody Bramley, preto podmienky na fotosyntézu dovoľujú iba nižšiu hustotu stromov, ktorá umožňuje väčší rast do strán. Chladnejšie podnebie ako v iných oblastiach pestovania odrody Bramley znamená, že rast jabĺk odrody Armagh Bramley je menej rovnomerný a že ohrozenie hmyzom je nižšie, preto sa insekticídy aplikujú iba raz za sezónu. Toto obmedzenejšie použitie insekticídov sa odráža na nízkych úrovniach rezíduí. Nižšie teploty ďalej znamenajú dlhšie vegetačné obdobie. Pre vymedzenú oblasť sú charakteristické osobité vrchy – drumliny s vysokým počtom malých riek. Výživná pôda a vyššie zrážky ďalej znamenajú, že v tejto oblasti nie je potrebné využívať umelé zavlažovanie.

5.2. Špecifickosť výrobku:

Podnebie a pôda vo vymedzenej oblasti majú priamy vplyv na dobré meno tohto výrobku. Výsledkom dlhšieho vegetačného obdobia v dôsledku nižších teplôt, charakteristických pre túto oblasť, sú väčšie plody s nižšou rovnomernosťou tvaru, vysoká kyslosť vhodná pre kulinárske jablká a silnejšia, príznačná chuť.

Jablká odrody Armagh Bramley majú povesť jabĺk, ktoré nestrácajú chuť a ktoré majú pevnejšiu štruktúru ako iné jablká odrody Bramley, pričom ich štruktúra sa pri varení zachová. Aj tieto skutočnosti prispievajú k ich dobrému menu, podľa ktorého si dlhšie zachovajú kvalitu a majú lepšie vlastnosti pre uskladnenie (12 až 13 mesiacov) ako jablká odrody Bramleys z iných regiónov.

Jablká odrody Armagh Bramley sa od iných jabĺk odrody Bramley odlišujú aj tým, že majú zelenú farbu s občasným začervenaním, ale nemajú jasne vymedzené prúžky. Jablká odrody Armagh Bramley majú navyše menej zaguľatený tvar ako iné jablká odrody Bramley, pre chladnejšie podnebie a výsledné zákonitosti nepravidelného rastu. Tieto jablká majú silnejšiu, výraznú chuť.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Jablká odrody Bramley boli do Armaghu prvýkrát dovezené v roku 1884, keď sa do Severného Írska priviezlo 60 sadeníc odrody Bramley. Do roku 1921 bolo vysadených už 7 000 akrov a odroda Bramley sa stala najrozšírenejšou v Armaghu. Spracovanie jabĺk sa začalo v roku 1903 a vedúci spracovatelia Severného Írska sa stále nachádzajú na území grófstva Armagh, v blízkosti svojich hlavných zásob, sadov tohto grófstva.

Jablko odrody Bramley má jedinečnú štruktúru a chuť, ktoré mu zaručujú postavenie kráľa kulinárskych jabĺk. Zachováva si silnú, intenzívnu chuť počas varenia. Jablká odrody Bramley sú jediné jablká na svete s týmito vlastnosťami. Jablká odrody Armagh Bramley majú povesť jabĺk, ktoré majú pevnejšiu štruktúru, čo znamená, že sa môžu uskladňovať dlhšie a dlhšie si udržia svoju štruktúru pri varení.

Aj pre chladnejšie podnebie majú menej zaguľatený tvar ako iné jablká odrody Bramley. V dôsledku chladnejšieho počasia nie je opelenie rovnomerne rozdelené medzi semenníkmi plodu. Semenníky oplodnené ako prvé sa zväčšia a rozvinú skôr ako iné, preto jablká odrody Armagh Bramley nadobúdajú charakteristický neguľatý tvar.

Jablkové sady odrody Armagh Bramley sa nachádzajú v neobvykle severnej polohe a v dôsledku podnebia sa jablká dopestujú v nižšom počte ale s bohatšou chuťou. Náklady na pestovanie odrody Bramley sú preto vysoké.

Výsledkom jedinečných pestovateľských podmienok v Armaghu je pevnejší a hustejší plod ako v iných oblastiach. K týmto podmienkam sa pridáva výživná a plodná pôda s vysokým obsahom vápnika a základných živín, spolu s bohatými zásobami čistej vody.

Armagh je známy v celom Írsku ako grófstvo sadov, keďže sa v ňom jablká pestujú už 3 000 rokov. Hovorí sa, že svätý Patrik zasadil jabloň v starobilej usadlosti Ceangoba, východne od Armagh City.

Armagh za svoju povesť grófstva sadov vďačí výlučne jablku odrody Armagh Bramley. 99 % najlepšieho ovocia dopestovaného v Severnom Írsku predstavujú jablká odrody Bramley a 95 % najlepšieho ovocia dopestovaného v Severnom Írsku je v Armaghu.

Armagh sa označuje ako grófstvo sadov v kultúre a zvykoch tejto oblasti, od tradičných ľudových piesní až po miestne športové tímy.

Termín „sad“ je synonymom Armaghu iba v dôsledku pestovania jabĺk odrody Armagh Bramley, mnohé spoločnosti vo vymedzenej oblasti nesúvisiacej s Bramley však používajú názov „sad“, pretože zaručuje okamžité rozpoznanie tejto oblasti vďaka významu jabĺk odrody Armagh Bramley.

Miestne reštaurácie aktívne propagujú jedlá z miestnych jabĺk odrody Armagh, napríklad jablkový koláč Armagh Bramley, jablkový šerbet Armagh Bramley a drobený jablkový koláč Armagh Bramley. Usporadúvajú sa súťaže receptov z jabĺk odrody Armagh Bramley s receptami na predjedlá (napríklad jablková polievka Bramley alebo Ulsterská pochúťka), hlavné jedlá (napríklad bravčové s jablkovou plnkou Bramley) a dezerty (napríklad jablková torta Armagh Bramley, karamelový puding Bramley, suflé východného pobrežia Armaghu); existuje dokonca miestny hrnčiar, ktorý má sortiment, inšpirovaný blízkymi sadmi, nazvaný Bramley Apple Range.

Význam jabĺk odrody Armagh Bramley pre región sa odráža nielen na skutočnosti, že až 1 500 miestnych obyvateľov je zamestnaných v tomto odvetví, ale aj na fakte, že sa stále usporadúvajú tradičné podujatia, napríklad Týždeň jablka a Jablkový festival v októbri. Posledná májová nedeľa sa označuje ako Nedeľa kvitnúcich jabloní, pretože miestne sady v tomto čase vyzerajú ako more ružovobielych kvetov. Turisti môžu absolvovať výlety po sadoch, ktoré zajedia jablkovými koláčmi Armagh Bramley a zapijú muštom Armagh na regionálnom Jarmoku kvitnúcich jabloní.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) Ú. v. EÚ L 93, 31.3.2006, s. 12.